
LĒMUMS
Ādažos, Ādažu novadā
				
Datums skatāms laika zīmogā					Nr. «DOKREGNUMURS»

Par grozījumiem Ādažu novada pašvaldības domes 2022. gada 20. jūlija lēmumā 
Nr. 316 “Par pedagogu studiju maksas kreditēšanu”
Ādažu novada pašvaldības dome 2022. gada 20. jūlijā pieņēma lēmumu “Par pedagogu studiju maksas kreditēšanu” (turpmāk – Lēmums), nosakot kārtību pedagogu studiju maksas kreditēšanai pašvaldības izglītības iestādēs.
Izskatot personas 16.07.2026. iesniegumu ĀNP/1-11-1/26/4252 par studiju maksas segšanu Latvijas Universitātes studiju programmā “Sākumizglītības skolotājs” un nodarbinātību Siguļu pirmsskolas izglītības iestādē “Piejūra” (turpmāk – SPII “Piejūra”), konstatējams, ka nepieciešams precizēt pašvaldības atbalsta piemērošanas nosacījumus, lai tie atbilstu pašvaldības ilgtermiņa interesēm pedagogu piesaistē un profesionālajā pilnveidē.
Ādažu novada pašvaldība 2027. gada septembrī plāno jaunas pirmsskolas izglītības iestādes darbības uzsākšanu Podnieku ciematā, un tā darba nodrošināšanai būs nepieciešami aptuveni 24 pirmsskolas izglītības skolotāji. Pašvaldības ieskatā ir nepieciešams savlaicīgi veidot potenciālo pedagogu rezervi un piesaistīt studējošos, kuri pēc kvalifikācijas iegūšanas varētu uzsākt darbu pašvaldības izglītības iestādēs.
Studiju maksas segšana personām, kuras apgūst pedagoga kvalifikāciju un vienlaikus ir nodarbinātas pašvaldības izglītības iestādēs, ir uzskatāma par mērķtiecīgu ieguldījumu cilvēkresursu nodrošināšanā, kas ļauj mazināt prognozējamo pedagogu trūkumu nākotnē.
Iesniedzēja ir apliecinājusi gatavību studiju laikā strādāt SPII “Piejūra” pedagoga palīga amatā. Lai arī pašlaik pirmsskolas pedagoga vakance iestādē nav pieejama, darbs pedagoga palīga amatā nodrošinās:
· praktisku pieredzi izglītības iestādes darbā;
· profesionālo prasmju attīstību darbā ar bērniem;
· iesaisti pašvaldības izglītības sistēmā jau studiju laikā;
· iespēju nekavējoties pretendēt uz pirmsskolas pedagoga amatu, tiklīdz radīsies vakance.
Lai gan iesniedzēja studē programmā “Sākumizglītības skolotājs”, faktiskas iespējas pilnvērtīgi nodrošināt darbu sākumizglītības pedagoga amatā studiju sākumposmā ir ierobežotas.
Ministru kabineta 2018. gada 11. septembra noteikumi Nr. 569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” paredz, ka persona, kas iegūst augstāko pedagoģisko izglītību, var strādāt par vispārējās izglītības pedagogu pēc vismaz divu studiju gadu jeb četru semestru pabeigšanas attiecīgajā izglītības jomā. Šāds regulējums ieviests, lai nodrošinātu pietiekamu profesionālo sagatavotību darbam skolā. 
Līdz ar to studiju sākumposmā nodarbinātība pedagoga palīga amatā pirmsskolas izglītības iestādē ir objektīvi piemērotāks un pašvaldības interesēm atbilstošāks risinājums nekā prasība nekavējoties strādāt sākumizglītības skolotāja amatā. 
Pašvaldības atbalsta programmas mērķis ir veicināt kvalificētu pedagogu piesaisti un nodrošināt izglītības iestādes ar nepieciešamajiem speciālistiem. Šī mērķa sasniegšanai būtiska ir ne tikai esošo vakanču aizpildīšana, bet arī pedagogu sagatavošana nākotnes vajadzībām.
Ņemot vērā plānoto jaunas PII atvēršanu 2027. gadā, aktuālo nepieciešamību pēc pirmsskolas pedagogiem, iesniedzējas studijas pedagoģijas programmā, gatavību studiju laikā strādāt SPII “Piejūra” pedagoga asistenta amatā, kā arī pašvaldības interesi nodrošināt kvalificētu pedagogu pieejamību ilgtermiņā, ir pamatoti paredzēt iespēju piešķirt studiju maksas segšanu arī gadījumos, kad studējošais studiju laikā ir nodarbināts pašvaldības izglītības iestādē pedagoga palīga amatā un pēc kvalifikācijas iegūšanas uzņemas saistības strādāt Ādažu novada pašvaldības izglītības iestādē atbilstoši noslēgtajam līgumam.
Papildu finansējums budžetā nav jāparedz, jo izglītības iestāžu budžeta tāmēs  ir asignēti finanšu līdzekļi pedagogu studiju maksas kompensēšanai, ņemot vērā periodiski novērojamo pedagogu trūkumu pašvaldības izglītības iestādēs.
Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta trešās daļas 1.2., 1.3 un 25.punktu, kā arī domes Izglītības, kultūras, sporta un sociālās komitejas 05.08.2026. atzinumu un Finanšu komitejas 19.08.2026. atzinumu, Ādažu novada pašvaldības dome
NOLEMJ:
1. Izdarīt grozījumu Ādažu novada pašvaldības domes 2022. gada 20. jūlija lēmuma Nr. 316 “Par pedagogu studiju maksas kreditēšanu” lemjošajā daļā un izteikt 1. punktu jaunā redakcijā:
“1. Segt studiju maksas izdevumus topošajam vai esošajam pedagogam, kurš studē Latvijas Republikas augstākās izglītības iestādē (turpmāk – augstskola) pirmā līmeņa profesionālās augstākās izglītības vai bakalaura maksas studiju programmā (turpmāk – studijas), kuras apguve dod tiesības strādāt izglītības iestādē pedagoga amatā, kā arī Ādažu novada pašvaldības pirmsskolas izglītības iestādē nodarbinātam skolotāja palīgam, kura deklarētā dzīvesvieta ir Ādažu novada administratīvajā teritorijā, kurš studē pirmsskolas skolotāja vai sākumizglītības skolotāja kvalifikācijas iegūšanai atbilstošā studiju programmā un ir apliecinājis gatavību studiju laikā vai pēc pedagoga darbam nepieciešamās kvalifikācijas iegūšanas uzsākt darbu pirmsskolas pedagoga amatā, vai pēc vismaz divu studiju gadu jeb četru semestru sekmīgas pabeigšanas, ja iegūtā izglītība atbilst normatīvajos aktos noteiktajām prasībām, uzsākt darbu sākumskolas skolotāja amatā Ādažu novada pašvaldības izglītības iestādē (turpmāk abi saukti “pedagogs”), noslēdzot trīspusēju studiju maksas kreditēšanas līgumu (turpmāk – līgums) starp pedagogu, pašvaldības izglītības iestādi, kurā pedagogs ir nodarbināts vai tiks nodarbināts, un pašvaldības Centrālās pārvaldes Izglītības un jaunatnes nodaļas vadītāju pie šādiem nosacījumiem:
1.1. iestādē ir esoša vai plānojas vakanta pedagoga amata vieta tādā specialitātē, kas atbilst pedagoga izvēlētajai studiju programmai, un iestādes vadītājs apstiprina, ka var nodarbināt pedagogu studiju laikā un pēc studiju absolvēšanas saskaņā ar 1.1.1 un 1.1.2. apakšpunktā iekļautajiem nosacījumiem;
1.1.1. pedagogs paralēli studijām strādā iestādē ne mazāk kā pusslodzi, izņemot gadījumos,  ja iestāde objektīvu iemeslu dēļ nevar nodrošināt lielāku slodzi; 
1.1.2. pēc studiju absolvēšanas pedagogs turpina strādāt iestādē tādu periodu, kas atbilst pašvaldības finansētajai studiju perioda daļai, ne mazāk kā slodzi, izņemot gadījumos, ja iestāde objektīvu iemeslu nevar nodrošināt lielāku slodzi;
1.2. pašvaldība sedz studiju maksas izdevumus atbilstoši izvēlētās studiju programmas ilgumam, veicot maksājumus pa semestriem, ja pedagogs sekmīgi nokārto katra semestra studiju darbus un pārbaudes darbus;
1.3. pirmo maksājumu pēc līguma noslēgšanas pašvaldība veic par vienu studiju trimestri, izņemot gadījumus, ka līgums tiek slēgts ar iestādē strādājošu pedagogu, kuram beidzies pārbaudes laiks;
1.4. pārējos izdevumus, kas saistīti ar pieteikšanos studijām vai rodas studiju laikā,  pedagogs sedz patstāvīgi;
1.5. akadēmiskais atvaļinājums pieļaujams tikai bērna kopšanas atvaļinājuma vai tādu veselības problēmu gadījumā, kas neļauj turpināt darba attiecības un mācības;
1.6. pedagogs drīkst mainīt darba vietu uz citu pašvaldības izglītības iestādi, ja ir panākta vienošanās ar iestādes, ar kuru noslēgts līgums, vadītāju;
1.7. mainot darba vietu 1.6. apakšpunktā minētajā gadījumā, līguma pārējie nosacījumi   saglabājas nemainīgi; 
1.8. ja pedagogs tiek eksmatrikulēts no augstskolas, viņam ir pienākums atmaksāt pašvaldībai summu, kas atbilst finansētajai studiju perioda daļai, kuru pedagogs nav nostrādājis iestādē;
1.9. pedagogam, uzsakot darba līgumu iestādē, ir pienākums atmaksāt pašvaldībai summu, kas atbilst finansētajai studiju perioda daļai, kuru pedagogs nav nostrādājis iestādē;
1.10. ja darba attiecības uzsaka iestādes vadītājs darba līgumā noteiktajā pārbaudes laikā, kreditēšanas līgums tiek lauzts. Šādā gadījumā pedagogam 1.3. apakšpunktā minētā summa nav jāatmaksā.”.
2. Centrālās pārvaldes Izglītības un jaunatnes nodaļas vadītājai kontrolēt šī lēmuma izpildi.



Pašvaldības domes priekšsēdētājs			                            	G. Miglāns

